ΓΡΑΠΤΗ ΕΡΩΤΗΣΗ E-0769/96 υποβολή: Jan Mulder (ELDR) προς την Επιτροπή (1 Απριλίου 1996)

Θέμα: Προστασία των γεωγραφικών ονομασιών προέλευσης για τα αγροτικά προϊόντα

Προσφάτως δημοσιεύθηκε κατάλογος προτάσεων για αγροτικά προϊόντα με προστατευμένη ονομασία προέλευσης και για γενικά προϊόντα. Είναι αρκετά περίεγο ότι στον κατάλογο με τα προϊόντα προστατευμένης ονομασίας προέλευσης απουσιάζουν ολλανδικά γαλακτοκομικά προϊόντα τα οποία ήδη από αιώνες είναι βασικώς ολλανδικά όπως τα τυριά Gouda και Edammer. Αυτά τα δύο ολλανδικά είδη τυριών συμπεριλαμβάνονται φυσικά στον κατάλογο των γενικών προϊόντων γεγονός που δεν φαίνεται λογικό διότι τα δύο αυτά είδη τυριών παράγονται ήδη από τον 13ο αιώνα στην Ολλανδία, βάσει ειδικής μεθόδου.

1. Για ποιό λόγο η Επιτροπή έχει κατατάξει τα τυριά Gouda και Edam στα γενικά προϊόντα ενώ τυριά όπως το Danablu, η φέτα και το Parmigiano Reggiano περιλαμβάνονται στον κατάλογο προστασίας της ονομασίας προέλευσης;

2. Λαμβάνοντας υπόψη τα ανωτέρω, προτίθεται η Επιτροπή να αναθεωρήσει τις προτάσεις της ώστε να διαγράψει από τον κατάλογο των γενικών προϊόντων τα τυριά Gouda και Edam;

3. Προτίθεται η Επιτροπή να συμπεριλάβει στον κατάλογο προστασίας των ονομασιών προέλευσης τα τυριά Gouda και Edam εάν της υποβάλει σχετικό αίτημα το ενδιαφερόμενο κράτος;

Απάντηση του κ. Fischler εξ ονόματος της Επιτροπής (30 Απριλίου 1996)

Ο κατάλογος των κοινών επωνυμιών στον οποίον αναφέρεται το αξιότιμο Μέλος του Κοινοβουλίου είναι απόρροια της υποχρέωσης της Επιτροπής η οποία πρέπει να παρουσιάσει στο Συμβούλιο έναν ενδεικτικό και μη εξαντλητικό πίνακα των επωνυμιών που κατέστησαν κοινές σύμφωνα με το άρθρο 3 του κανονισμού (ΕΟΚ) αριθ. 2081/92 ((ΕΕ L 208 της 24.07.1992. )) του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και τροφίμων. Οι κοινές επωνυμίες δεν μπορούν πράγματι να καταχωρούνται και να προστατεύονται δυνάμει του προαναφερόμενου κανονισμού.

Προκειμένου να γνωρίσει καλύτερα την υπάρχουσα κατάσταση στα κράτη μέλη, η Επιτροπή έκρινε απαραίτητο να τα καλέσει να της παρουσιάσουν κατάλογο των ονομάτων των προϊόντων που κρίνουν ότι μπορούν να αναγνωρισθούν ως κοινά ονόματα.

Για να καταρτίσει αυτόν τον κατάλογο η Επιτροπή βασίστηκε λοιπόν στα κριτήρια του άρθρου 3 λαμβάνοντας υπόψη τις σχετικές νομοθεσίες και τις εισηγήσεις των κρατών μελών. Όμως οι επωνυμίες Edam και Gouda (καθώς και οι επωνυμίες Camembert, Brie, Cheddar και Emmentaler) προτάθηκαν από μεγάλο αριθμό κρατών μελών συμπεριλαμβανομένων των Κάτω Χωρών. Εξ άλλου αυτές οι επωνυμίες δεν προστατεύονταν από διεθνείς συμφωνίες (από διμερή ή άλλη συμφωνία). Τέλος σε πρόσφατη απόφαση (Exportur), το Δικαστήριο της ΕΕ υπογράμμισε το πόσο σημαντική είναι η κατάσταση στο κράτος μέλος προέλευσης για τον καθορισμό του κοινού χαρακτήρα ενός ονόματος.

Είναι αποδεκτό ότι ένα κράτος μέλος που θεωρεί ότι μια από τις δικές του επωνυμίες μπορεί να προστατευθεί, δεν θα πρότεινε να καθιερωθεί αυτή ως κοινή. Αντιθέτως οι αρχές των Κάτω Χωρών πρότειναν για καταχώρηση τις επωνυμίες «Noord-Hollandse Edammer» και «Noord-Hollandse Gouda» ως ονομασίες προέλευσης. Δεδομένου ότι οι επωνυμίες αυτές ευθυγραμμίζονται με τις απαιτήσεις του άρθρου 17 του κανονισμού (ΕΟΚ) αριθ. 2081/92, έχουν περιληφθεί στον πρώτο κατάλογο των ονομασιών προέλευσης και γεωγραφικών ενδείξεων που προτάθηκαν για καταχώρηση από την Επιτροπή.